Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 31. Statuta Grada Svete Nedelje (Glasnik Grada Svete Nedelje 09/09, 10/11, 02/13, 03/13-pročišćeni tekst, 03/18, 04/19, 02/20, 03/20 – pročišćeni tekst, 01/21), a u vezi s člankom 27. stavkom 1. Pravilnika o građevnom otpadu i otpadu koji sadrži azbest NN 69/16) Gradsko vijeće Grada Svete Nedelje na XX. sjednici održanoj dana XX. godine donosi

ODLUKU
o financiranju troškova preuzimanja, prijevoza i zbrinjavanja građevnog otpada koji sadrži azbest za kućanstva s područja Grada Svete Nedelje


I. OPĆE ODREDBE
Članak 1.
Ovom Odlukom utvrđuju se uvjeti, način i postupak ostvarivanja prava na financiranje troškova preuzimanja, prijevoza i zbrinjavanja građevnog otpada koji sadrži azbest, a koji potječe iz kućanstava s područja Grada Svete Nedelje (u daljnjem tekstu: Grad).
Ovom Odlukom uređuju se i najveće dopuštene količine otpada koji sadrži azbest za koje Grad osigurava financiranje, obveze podnositelja zahtjeva, postupanje nadležnog upravnog odjela, vođenje evidencije te nadzor nad provedbom Odluke.

Članak 2.
Svrha ove Odluke je poticanje pravilnog i sigurnog zbrinjavanja građevnog otpada koji sadrži azbest, sprječavanje njegova nepropisnog odlaganja, zaštita zdravlja stanovništva i zaštita okoliša na području Grada.
Pod građevni otpad koji sadrži azbest, u smislu ove Odluke, podrazumijevaju se prvenstveno azbestno-cementne krovne i druge građevne ploče koje sadrže azbest, a nastale su uklanjanjem s građevina namijenjenih za stanovanje koje se nalaze na području Grada.

II. PRAVO NA FINANCIRANJE
Članak 3.
Pravo na financiranje troškova preuzimanja, prijevoza i zbrinjavanja građevnog otpada koji sadrži azbest mogu ostvariti fizičke osobe koje ispunjavaju sljedeće uvjete:
· imaju prijavljeno prebivalište na području Grada;
· vlasnici su nekretnine na području Grada koja služi za potrebe stanovanja i s koje potječe građevni otpad koji sadrži azbest;
· podnijele su uredan zahtjev s propisanom dokumentacijom;
· pridržavaju se uvjeta pripreme, pakiranja i predaje građevnog otpada propisanih ovom Odlukom.
Pravo na financiranje se ne ostvaruje za građevni otpad koji sadrži azbest a koji je nastao obavljanjem gospodarske ili druge poslovne djelatnosti.



Članak 4.
Grad financira troškove preuzimanja, prijevoza i zbrinjavanja građevnog otpada koji sadrži azbest u količini od najviše četiri (4) palete po kućanstvu, uz mogućnost financiranja jedne (1) dodatne vreće namijenjene za odlaganje polomljenih azbestnih ploča i njihovih dijelova.
Financiranje iz stavka 1. ovoga članka odnosi se na ukupnu količinu otpada po kućanstvu u jednoj proračunskoj godini, neovisno o broju podnesenih zahtjeva.
Troškove preuzimanja, prijevoza i zbrinjavanja količina otpada koji sadrži azbest, a koje prelaze ograničenja utvrđena ovom Odlukom snosi podnositelj zahtjeva.

III. UVJETI PRIPREME I PREDAJE OTPADA
Članak 5.
Građevni otpad koji sadrži azbest mora biti pripremljen za preuzimanje na sljedeći način:
· azbestno-cementne ploče moraju biti uredno složene na standardne drvene euro palete,
· visina ploča na pojedinoj paleti ne smije prelaziti 1,00 metar, mjereno od gornje površine palete,
· ploče na svakoj paleti moraju biti u cijelosti i čvrsto omotane odgovarajućom prijanjajućom (stretch) folijom, na način kojim se sprječava ispuštanje azbestnih vlakana i prašine u okoliš,
· polomljene azbestne ploče i njihovi dijelovi moraju biti smješteni u odgovarajuću čvrstu, nepropusnu i zatvorenu vreću.
Podnositelj zahtjeva dužan je osigurati da otpad bude pripremljen na način koji sprječava lomljenje ploča, raspršivanje prašine i oslobađanje azbestnih vlakana.
Pripremljeni otpad mora biti smješten na mjestu dostupnom za sigurno preuzimanje i utovar u dijelu dvorišta, a koji je dostupan s javne površine - prometnice.
Ukoliko je na mjestu preuzimanja pripremljena veća količina građevnog otpada koji sadrži azbest, ovlaštena osoba za preuzimanje preuzet će maksimalne količine koje su utvrđene ovom Odlukom. 

Članak 6.
Zabranjeno je miješanje građevnog otpada koji sadrži azbest s drugim vrstama građevnog, komunalnog ili ostalog otpada.
Ukoliko otpad nije pripremljen i zapakiran sukladno odredbama ove Odluke, osoba koja obavlja preuzimanje odbit će njegovo preuzimanje do otklanjanja utvrđenih nepravilnosti.
Podnositelj zahtjeva dužan je otkloniti utvrđene nepravilnosti o vlastitom trošku.

IV. POSTUPAK OSTVARIVANJA PRAVA
Članak 7.
Zahtjev za ostvarivanje prava na financiranje podnosi se Upravnom odjelu nadležnom za zaštitu okoliša Grada Svete Nedelje (u daljnjem tekstu: nadležni Upravni odjel) zaključno do 30. rujna tekuće godine.
Zahtjev se podnosi na propisanom obrascu koji utvrđuje nadležni Upravni odjel, a koji se objavljuje na službenim mrežnim stranicama Grada i dostupan je u prostorijama gradske uprave.
Uz uredno popunjen i potpisan obrazac zahtjeva podnositelj je obvezan priložiti:
· presliku osobne iskaznice, kao dokaz prijavljenog prebivališta na području Grada;
· presliku zemljišnoknjižnog izvatka (vlasničkog lista) za nekretninu na području Grada s koje potječe građevni otpad koji sadrži azbest;
· dokaz o tome da građevni otpad koji sadrži azbest potječe s nekretnine koja je navedena u obrascu (datumirane fotografije zamjene krovišta u tekućoj godini i /ili račun za radove vezane uz zamjenu krovišta u tekućoj godini)
· dokaz da je građevni otpad koji sadrži azbest pripremljen za preuzimanje na način propisan Odlukom (fotografija) .
Zahtjev mora sadržavati podatke o podnositelju, adresi i lokaciji nekretnine, procijenjenoj količini otpada izraženoj brojem paleta i vreća te kontaktne podatke potrebne za organizaciju preuzimanja otpada.

Članak 8.
Nadležni Upravni odjel zaprima zahtjeve te ih razmatra prema redoslijedu zaprimanja.
Ako zahtjev nije potpun, nadležni Upravni odjel pozvat će podnositelja Zaključkom da ga dopuni u roku od 5 dana.
Nadležni Upravni odjel ovlašten je, radi provjere ispunjavanja uvjeta iz ove Odluke, zatražiti dodatna pojašnjenja i izvršiti provjeru podataka u okviru svojih nadležnosti.
Ako podnositelj ne ispunjava uvjete propisane ovom Odlukom ili ne nadopuni zahtjev sukladno stavku 2. ovog članka, zahtjev će se odbaciti rješenjem.

Članak 9.
O ostvarivanju prava na financiranje troškova preuzimanja, prijevoza i zbrinjavanja građevnog otpada koji sadrži azbest nadležni Upravni odjel donosi rješenje o odobrenju financiranja tražene usluge.
Rješenjem kojim se odobrava financiranje utvrđuju se:
· podaci o korisniku prava na financiranje;
· lokacija nekretnine s koje potječe otpad;
· odobrena količina otpada;
· da je otpad pripremljen u skladu  s ovom Odlukom.

Članak 10.
Nakon donošenja rješenja kojim je odobreno financiranje, preuzimanje, prijevoz i zbrinjavanje otpada koji sadrži azbest isto se organizira putem treće osobe koja ispunjava propisane uvjete za obavljanje odgovarajućih djelatnosti gospodarenja otpadom koji sadrži azbest, a s kojim Grad sklapa ugovor o navedenim uslugama u tekućoj godini.
Preuzimanje otpada koji sadrži azbest ne obavlja se pojedinačno, nego će se obavljati u organiziranim terminima, o kojima će nadležni Upravni odjel pravovremeno obavijestiti korisnike kojima je odobreno pravo na financiranje.

V. OSIGURANJE FINANCIJSKIH SREDSTAVA
Članak 11.
Sredstva za financiranje troškova preuzimanja, prijevoza i zbrinjavanja građevnog otpada koji sadrži azbest osiguravaju se u Proračunu Grada Svete Nedelje za tekuću proračunsku godinu.
Financiranje se provodi isključivo do visine osiguranih sredstava u Proračunu Grada za tekuću godinu, odnosno do njihova utroška.
Podnošenje zahtjeva samo po sebi ne predstavlja osnovu za stjecanje prava na financiranje, već se pravo ostvaruje na temelju rješenja nadležnog Upravnog odjela, uz uvjet raspoloživosti proračunskih sredstava.

Članak 12.
Nakon utroška sredstava osiguranih u Proračunu Grada za tekuću godinu, prestaje mogućnost odobravanja novih financiranja u toj proračunskoj godini, osim ako se izmjenama i dopunama Proračuna ne osiguraju dodatna sredstva.
O utrošku sredstava i prestanku mogućnosti odobravanja novih financiranja Grad će obavijestiti javnost putem svojih službenih mrežnih stranica.

VI. EVIDENCIJA I NADZOR
Članak 13.
Nadležni Upravni odjel obvezan je voditi evidenciju svih zaprimljenih zahtjeva za financiranje troškova preuzimanja, prijevoza i zbrinjavanja građevnog otpada koji sadrži azbest.
Evidencija sadrži:
· redni broj i datum zaprimanja zahtjeva;
· ime i prezime podnositelja zahtjeva;
· adresu prebivališta podnositelja;
· adresu i podatke o nekretnini s koje potječe otpad;
· traženu i odobrenu količinu otpada;
· podatke o potpunosti zahtjeva i ispunjavanju uvjeta;
· datum donesenog rješenja o odabiru financiranja;
· podatke o izvršenom preuzimanju i zbrinjavanju otpada.

Članak 14.
Nadzor nad provedbom ove Odluke provodi Upravni odjel nadležni za zaštitu okoliša Grada Svete Nedelje.

VII. ZAVRŠNE ODREDBE
Članak 15.
Ova Odluka objavit će se u Glasniku Grada Svete Nedelje, a stupa na snagu s 1. siječnjem 2027. godine.


KLASA:
URBROJ
Sveta Nedelja, xx.xx.2026.

PREDSJEDNIK GRADSKOG VIJEĆA
Matej Vrdoljak, struc.spec.ing.techn.inf.
